Сенатът на САЩ остава плътно републикански Демократи и републиканци си размениха по две " обърнати " места , балотаж ще определи колко голямо е червеното мнозинство Републиканската партия ще задържи мнозинството си в Сената , показват резултатите от изборите . На карта бяха заложени общо 35 места - 23 на републиканци и 12 на демократи , като очакванията бяха , че Демократическата партия ще си върне контрола над горната камара . Вместо това " Синята вълна " се блъсна в солидна червена стена . Двете партии досега си размениха по едно " обърнато " място - в Колорадо ( за демократите ) и Алабама ( за републиканците ) , като по всяка вероятност двете партии ще си разменят по още една победа - в Мичиган и Аризона . Как ще изглежда Сенатът В момента републиканците имат мнозинство от 53 - 47 сенатори . След тези избори броят изглежда ще се запази , като е възможно да варира леко към 52 - 48 , в зависимост от крайния изход от специалните избори в Джорджия . Правилата там са следните - всички , които искат се кандидатират , без значение колко кандидати от партия , след което , ако никой няма 50 % , се отива на балотаж . Такъв по всяка вероятност ще има между демократа Рафаел Уарнок и републиканката Кели Лофлер и ще се състои на 5 януари 2021 г . РЕКЛАМА От сега е ясно обаче , че дори Джо Байдън да успее да стигне до Белия дом , той ще е силно ограничен в законодателната си дейност и номинации за съдии . Една от въпросителните преди тези избори бяха дали Байдън , ако стане президент и има мнозинство в Сената , няма да търси начин да промени броя на съдиите във Върховния съд и да запълни новосъздадените места с либерални съдии . Сега тази врата твърдо се затваря , без значение кой ще бъде президент . Ако Доналд Тръмп остане президент , той ще работи в същата конфигурация , в която и досега . С изключение на Марта МакСали и Кори Гарднър , които загубиха в Аризона и Колорадо от Марк Кели и Джон Хикенлопър съответно , всички останали републиканци , които се смятаха за уязвими , печелят или вървят към удобна победа . Такава отчетоха и двама от най - високопоставените сенатори в червената партия - Мич Макконъл , който остава лидер на мнозинството в Сената , както и Линдзи Греъм , който по всяка вероятност ще продължи да бъде председател на юридическата комисия към горната камара .